Lørdag var der planlangt en række store julefrokoster rundt i Nordjylland, og det gav en travl aften for Nordjyllands Politi, der endte med en fyldt detention.

For rigtig mange nordjyder var lørdag aften dette års første møde med juleøl og snaps. I Nordjylland var der planlagt en håndfuld store julefrokoster, og derfor var der på forhånd forventninger om en lang nat hos Nordjyllands Politi. - Det har været en rigtig travl aften for os, og vi er også endt op med en fyldt detention. Der er tale om anholdelser, der alle er relateret til de mange julefrokoster, siger Jan Stagsted, der er vagtchef hos Nordjyllands Politi. - Langt de fleste anholdelser er foretaget i Jomfru Ane Gade. Her har vi anholdt otte personer for nogle småtterier. Derudover har vi anholdt to, der sidder i detentionen i Frederikshavn, siger Jan Stagsted. Hos Nordjyllands Politi kalder man aftenen for travl, men at der ikke var mere at lave end forventet.